Imtella' Marzu 14, 2021 - Aġġornata 14 Ta' Marzu, 2021 7:57pm Rapport: Glen Falzon TVM żar wieħed miiċ-ċentri, dak fl-Università fejn qed jitlaqqmu medja ta' persuna kull żewġ minuti fosthom bis-sehem ta' ħafna studenti li qed jagħtu ħinhom mingħajr ħlas. Dawk li kienu 2 swali tal-lectures fl-Università ta' Malta, u sa sena ilu kienu ppjanati li jinbidlu fi swali għall-pazjenti morda bil-Covid-19, minn ġimagħtejn ilu 'l hawn inbidlu f'ċentri tat-tilqim għall-persuni li laqgħu l-istedina biex jitlaqqmu kontra l-virus. In-nies jintalbu jistennew barra fil-kju, sakemm jiġu mgħajtin biex jirreġistraw isimhom. Jidħlu jistennew, sakemm ikun imisshom jitlaqqmu . . . Raġel intervistat minn TVM stqarr li għamel kuraġġ b'ommu li mardet bil-virus, u għalkemm vulnerabbli, fieqet u qed tirpilja. "Qaltli xi trid tibża'? Qaltli hemm ara, ħadthom it-tnejn jiena. Għadma u ġilda. Jiġifieri tħossha l-labra iktar minni." It-tilqim qed isir fost oħrajn bis-sehem volontarju ta' 150 student u studenta li ġejjin minn tliet fakultajiet fl-Università: tad-Dentistrija, tal-Mediċina u tal-Health Sciences. Studenta fil-Kors tal-Qwiebel, Joanne Farrugia Imbroll qalet "għadna kemm laqqamna lil xi ħadd. Kien naqra beżgħan imma qed immexxu bażikament." Student fil-Kors tad-Dentistrija, Matthew Grech qal "Inħossni sodisfatt ħafna li qed nagħti sehmi f'din il-kawża li qed nagħmlu." Id-Dekan tal-Fakultà tad-Dentistrija, Nikolai Attard, qal li f'dan iċ-ċentru qed titlaqqam persuna kull żewġ minuti . . . medja ta' elf doża kuljum. "Xi ħaġa sabiħa ħafna li nixtieq insemmi hu li fi żmien 6 sigħat l-istudenti mlew 6 ġimgħat ta' ħin volontarju mit-8am sal-5pm." F'dan iċ-ċentru qed tingħata t-tilqima tal-AstraZeneca li kien hemm min kien imħasseb dwar xi effetti li sema' li tista' tħalli. U wara li jitlaqqmu, in-nies isibu l-kuraġġ tal-infermiera u ħaddiema oħrajn fil-qasam tas-saħħa li jserrħulhom rashom li kollox sew qabel jitilqu lejn id-dar.